钦定古今图书集成/明伦汇编/闺媛典/第102卷 > 皇清八 > 沈可钊妻张氏
## 钦定古今图书集成/明伦汇编/闺媛典/第102卷 > 皇清八 > 沈可钊妻张氏

按《无为州志》：张氏，诸生沈可钊妻。顺治五年，伪史阁部自他郡拥众据州，百姓争携家避。大兵至，扑灭之，搜索藏匿。氏随姑避邻家壁中，为两卒所获，因跪祈曰：“姑老疾，幸释之。对门即吾家，家有厚藏，引君至彼，任所取择，身亦唯命。” 卒遂不疑，与俱往。二卒见所藏，争攫之。氏乘间至寝室，坚抵扉。老婢抱其子入，拒之门外，且拜之曰：“我不获事姑，烦尔并抚我子也。” 遂自缢。婢大呼救，二卒急，启户视之，死矣。后数月，兵解去，乃得殓。